Kom uit onder die komberse | rooi rose Kom uit onder die komberse | rooi rose
Kom uit onder die komberse
Die beste ding wat jy kan doen om jou gemoed te lig, is om die komberse en gemorskos eenkant te sit en vars lug buite te gaan soek – selfs op die koudste van dae.
Gesonde eetgewoontes moet nooit gerieflik vergeet word bloot omdat dit koud of nat is buite nie. Dit is juis hierdie eetgewoontes wat jou sal beskerm teen verkoues en griep, deur jou liggaam met die nodige middels te voed wat jou immuunstelsel sal opbou. Boonop sal jy baie bly wees dat jy hierdie raad gevolg het teen die tyd wat die somer hier is – en al voel dit nie nou vir jou so nie, is dit net om die draai – want deur gesonde eetgewoontes te volg, verseker jy dat jy nie daardie ongewenste kilos optel nie.
Hou jou immuunstelsel sterk deur slim aanvullings tot jou daaglikse dieet te voeg: kruie soos roosmaryn en salie wat propvol anti-oksidante is, sink-ryke kosse soos skulpvis, kasjoeneute, pekanneute en hawermout, asook selenium wat gevind word in brasiliaanse neute, vis, sonneblomsaad en graan. En smul gerus gereeld aan 'n paar blokkies donker sjokolade – dit sal jou gemoedstoestand meer positief maak, jou kardiovaskulêre gesondheid beskerm, en boonop toon studies nou dat dit dieselfde gesonde eienskappe besit as bloubessies en groentee!
Bo en behalwe hierdie goeie raad, is dit steeds belangrik om aktief te bly, al is jy hoe lus om te hiberneer onder die komberse. Studies toon dat onaktiwiteit se uitwerking op jou gesondheid dieselfde kan wees as rook of 'n oormaat alkohol-inname. So, maak seker jy bly aktief! 'n Vinnige stappie om die blok, in 'n parkie naby jou, of selfs by die strand (ongeag die weerstoestand), sal wondere doen vir jou liggaam, siel en gees. Oefening is een van die mees effektiewe wyses om die gemoedstoestand te lig, wat sal veroorsaak dat jy nie net vinnig van die wintergemoed ontslae raak nie, maar ook jou algehele konsentrasie verhoog, en die gevoelens van spanning, angstigheid en selfs depressie, verlaag.
As die weer werklik baie sleg is, is dit nie 'n verskoning om oefening vir die dag te laat vaar nie! Probeer huppel of dans binne die huis – draai die volume van jou ipPd of radio op, en kry jy hart aan die klop – en bly warm! Deur 'n gesonde fiksheidstoestand gedurende die hele jaar te handhaaf, verlaag jy jou kanse om tydens die wintermaande siek te word. Hou by 'n gemiddelde-intensiteit oefenprogram van 30 minute, 5 dae 'n week. Dit sal jou verander in 'n fikse, fietse, gesonde en gelukkige persoon!
oefendieetimmuunstelselAktiefverkouegriepsinkseleniumanti-oksidantegesonde eetgewoontesbuitelugenergievlakkeaanvullingsdonker sjokoladewinterkouegemoedstoestand